Briefie van Crux – Skuilkrans
Briefie van Crux
‘n Personeellid van Uitkyk het pas haar twee kinders vir naskool na Crux gebring. Hoekom dit nuuswaardig is, is dat die twee maatjies baie ligte velletjies het met pragtige rooi hare – so bietjie anders as waaraan my oë die afgelope paar jaar gewoond is!
Ek maak melding hiervan, want Louis, 7jr, en Lora, 5jr, het dadelik tuis gevoel en op die eerste dag al maats gemaak. Lora moes maar verlief neem dat haar lang koperkleurige hare gestreel en op allerlei wyses met rekkies vasgebind is. Maar op haar beurt is die ander se “braids” van ‘n kant af bekyk, bewonder en bevoel. Sy is ook meer as gewillig om sukkel-sukkel te leer touspring soos die Cruxies dit doen. Baie bekkig het Louis die week kom sê dis ‘n droom van hom en sussie wat waar geword het. Hulle wou al lankal na ons toe kom, want hulle was nie gelukkig by hulle nasorg nie. In sy eie woorde, “hier kan ons met lus speel, Tannie!”
As aanpassing en aanvaarding van mekaar maar oral so sonder inspanning kan plaasvind…
My werk is aansienlik vergemaklik die jaar met Sarie Louw wat onder andere die Gr 2 outjies hanteer, en ná studietyd ons bystaan tot 17h00. Ook die hulp van Marilie Breytenbach en Helene Louw wat veral die Gr 1 klas help. Hierdie kleintjies se skoolwerk geskied meestal op ‘n “one-on-one” basis en sonder vrywilligers se hulp is dit maar ‘n kwessie van groepwerk so tussen al die ander werksaamhede deur. Dankie, ek waardeer julle so!
Die koste van ons brood, smere, vrugte en koeldrank het geweldig gestyg en voeg daarby die koste van ons middagmaaltye. Laasgenoemde is eenvoudige etes wat vir Crux voorberei word by Huis Silwersig drie maal ‘n week. Elke sent word twee keer omgedraai en Crux dank die Here vir elkeen van u wat ‘n bydrae op verskillende maniere tot die projek bydra. Moet asseblief nie ophou daarmee nie!
Die grootse bydrae van Ds Nico Swart is van onskatbare waarde. Baie dankie vir alle gemeentelede se ondersteuning aan hom. Dit vul ons broodnodige fondse so wonderlik aan. En duisend dankies van Crux aan onse Ysterman!
Ek is nou een middag op ‘n heel anderste manier totsiens gesê deur ‘n Gr 6 leerder. Jan Mathaya woon in ‘n kamer saam sy ouma op die gronde van Hoërskool Silverton. Sy is arm, kan nie lees nie, en ek het haar nog nooit in iets anders gesien as ‘n kopdoek en “overall” nie. Jan daarby, is ‘n oulike skrander seuntjie van 10 met die maerste beentjies denkbaar, maar die grootste glimlag ooit. Met hande teenmekaar en ‘n effense buiging groet hy my toe skalks met ‘n “Namasté, Tannie”. Voor ek ‘n woord kon inkry stap hy glimlaggend weg hek toe. Die volgende dag word ek ingelig dat hy dit op TV gesien het. ‘n Gulde geleentheid vir my om toe aan almal die oorsprong en pragtige betekenis van Namasté te verduidelik. Die Siel in my groet die Siel in
Aktiwiteite en nuus, Crux Naskool sentrum